Afrikaanse kunsteharte klop warmer as ooit(Foto: Facebook/Vrystaat Kunstefees) Die beste manier vir die algemene publiek om die Afrikaanse kunstebedryf te ondersteun, is deur aan te hou kaartjies koop vir verhoogproduksies, feeste en konserte. Só sê Cornelia Faasen, uitvoerende hoof van die Nasionale Afrikaanse Teater-inisiatief (NATi), oor die volgehoue uitbou van die Afrikaanse kunstebedryf en die rol wat die publiek hierin speel. Die Afrikaanse kunstebedryf is tydens die Covid-pandemie in Maart 2020 op sy knieë gedwing met alle teaters, fliekteaters en rolprent- en sepiestelle wat hul deure moes sluit. Sedertdien het die bedryf al hinkepink weer op die been gekom, danksy Afrikaanse kunstenaars en vermaaktegnici se gehalte produksies wat gehore trek. Daarom verrig ‘n toekenningsgeleentheid soos die Fiëstas ‘n baie belangrike funksie, sê Cornelia. kykNET het dié intieme geleentheid Donderdag in Kaapstad by The Lookout aangebied. “Kunstenaars is deel van ‘n groter infrastruktuur in die ekosisteem van die kunste waarbinne ons geld nodig het om dinge te laat gebeur. Vir borge en donateurs is dit belangrik om te weet dat hulle geld in kwaliteit werk belê, en omdat smaak so verskil is dit goed om ‘n geleentheid te hê waar kenners uitwys watter werk kwaliteit is.” Die Fiëstas vereer hoofsaaklik verhoogproduksies wat op kunstefeeste regoor die land gedebuteer het. “Hoewel die geleentheid nie vanjaar regstreeks uitgesaai is nie, neem die algemene publiek tóg kennis van die name van die produksies wat benoem en vereer word. Die publiek wil weet dat as hulle geld uithaal vir ‘n kaartjie, dit ‘n kwaliteitproduksie is of iets wat die moeite werd gaan wees,” verduidelik Cornelia. Sy voeg by dat die sogenaamde nuwe normaal heel anders lyk as dit waaraan die bedryf gewoond was voor die pandemie. “Dinge is baie anders en ons gaan nooit weer dieselfde wees nie. Ten spyte van die uitdagings is die Afrikaanse feesomgewing gesond, veral as jy dit vergelyk met ander kunsteomgewings wat swaarkry. Afrikaanse kunstenaars vaar tans goed. Ek dink dit hou verband daarmee dat ons regtig kwaliteit werk skep en dit gehore trek.” Sy sê gehoorontwikkeling is noodsaaklik vir die behoud van die bedryf en daarom moet teatergangers ook ‘n kans waag op produksies wat nie op die oog af in hulle smaak val nie. “Dit kan net in teatergangers en die kunstebedryf se guns tel as mense ‘n risiko neem en ‘n verskeidenheid van produksies ondersteun. Vat ‘n kans, maar die belangrikste is, koop kaartjies. Woon by. Ondersteun.” Ondanks die uitdagings wat die bedryf in die gesig staar, is daar telkens talle nuwelinge wat hulle paaie in die bedryf wil oop kap, hetsy op die verhoog of voor die kameras. “Ek gee klas en die talent en die harde werk wat daai jong mense bereid is om in te sit, is verstommend. Ek dink ons bedryf is geweldig gesond in terme van jong talent. Ons het eintlik ‘n ooraanbod van jong, uitstekende kunstenaars. Oor twintig jaar van nou af gaan ons baie interessante dinge in die bedryf sien,” sluit Cornelia af.